Gull-Forren rett fra fest til landskampreise
Med en vannflaske i hånden ankom han Oslo Lufthavn Gardermoen i formiddag. - Jeg har ikke sovet i natt. Jeg vurderte å finne sengen i halv fire-tiden, men fant ut at det var best å vente på flyet, sier Molde-stopperen til VG Nett. Også Molde-kollegene Espen Bugge Pettersen og Magnus Wolff Eikrem er i landstroppen som i formiddag satte kursen for Ungarn og privatlandskamp onsdag.Forren forteller om en storslagen fest i hjembyen. Kanskje ikke så rart; Molde-trener Ole Gunnar Solskjær uttalte at han ble skuffet om noen dro hjem før klokken 01. - Vi var på Seilet (hotellet like ved Aker stadion. Red.anm.), og det var kjempestemning, sier han. - Hva tror du Drillo sier om at du ikke har sovet i natt? - He he, jeg håper og tror han skjønner situasjonen for alle oss tre. Det blir nok ganske rolig i dag uansett, så vi skal komme oss gjennom dagen og være veldig klare tirsdag, sier 24-åringen.Flyet fra Molde gikk 07.10 i morges. Bugge Pettersen gjorde det klart i går kveld at det ikke skulle legge noen demper på feiringen. - Vi må feire når vi får muligheten. Hva som skjer er helt i det blå. Jeg vet bare at vi skal møte opp på Seilet. Det blir ikke bare brus i kveld, for å si det slik. Vi vinner jo ikke serien hver dag. Nå skal vi kose oss mens vi kan, så får vi slappe av på vei til Budapest i morgen, sa keeperen til VG Nett i jubelrus søndag kveld. - Tar du med deg medaljen på landslagssamling? - He he, jeg tror ikke det, men det hadde vært artig å vist den frem til trønderne Ola By Riise og Geir Håvard Hjelde (landslagets fysioterapeut), gliste Bugge Pettersen.
Vegard Forren (24) prioriterte gullfeiring foran søvn natten før landslagssamling.